CELEX: 32013R1133
Language: mt
Date: 2013-11-07 00:00:00
Title: Regolament ta’ Implimentazzjoni tal-Kummissjoni (UE) Nru 1133/2013 tas- 7 ta’ Novembru 2013 li japprova emenda minuri fl-ispeċifikazzjoni ta’ denominazzjoni mniżżla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Kaki Ribera del Xúquer (DPO)]

13.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 302/22
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1133/2013
   tas-7 ta’ Novembru 2013
   li japprova emenda minuri fl-ispeċifikazzjoni ta’ denominazzjoni mniżżla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Kaki Ribera del Xúquer (DPO)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari t-tieni subparagrafu tal-Artikolu 53(2) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni ta’ Spanja għall-approvazzjoni ta’ emenda fl-ispeċifikazzjoni tad-denominazzjoni protetta tal-oriġini “Kaki Ribera del Xúquer”, irreġistrata skont ir-Regolament tal-Kummissjoni (KE) Nru 245/2002 (2).
            
         
               (2)
            
            
               It-talba għandha l-għan li temenda l-ispeċifikazzjoni sabiex tikkjarifika d-deskrizzjoni tal-prodott billi tinkludi limiti massimi ta’ tolleranza għal kwalunkwe imperfezzjoni ħafifa tal-qoxra li jista’ jkollu l-prodott.
            
         
               (3)
            
            
               Il-Kummissjoni eżaminat l-emenda kkonċernata u kkonkludiet li hija ġustifikata. Billi din hija emenda minuri fis-sens tat-tielet subparagrafu tal-Artikolu 53(2) tar-Regolament (UE) Nru 1151/2012, il-Kummissjoni tista’ tapprovaha mingħajr ma tirrikorri għall-proċedura stabbilita fl-Artikoli 50 sa 52 ta’ dan ir-Regolament,
            
         ADOTTAT DAN IR-REGOLAMENT:
   Artikolu 1
   L-ispeċifikazzjoni tad-denominazzjoni protetta tal-oriġini “Kaki Ribera del Xúquer” hija b’dan emendata skont l-Anness I ta’ dan ir-Regolament.
   Artikolu 2
   L-Anness II ta’ dan ir-Regolament jinkludi d-Dokument Uniku kkonsolidat li jistabbilixxi l-elementi ewlenin tal-ispeċifikazzjoni.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-7 ta’ Novembru 2013.
      
         
            Għall-Kummissjoni, F'isem il-President,
         Dacian CIOLOȘ
         
            Membru tal-Kummissjoni
         
      
   
   
      (1)  ĠU L 343, 14.12.2012, p. 1.
   
      (2)  ĠU L 39, 9.2.2002, p. 12.
   
      ANNESS I
      Fl-ispeċifikazzjoni tad-denominazzjoni protetta tal-oriġini “Kaki Ribera del Xúquer”, hija approvata l-emenda li ġejja:
      Il-parti tad-deskrizzjoni tal-prodott li tirreferi għall-imperfezzjonijiet li jista’ jkun hemm fil-prodott tgħid hekk:
      “Il-laħma tal-frotta ma għandix tkun maqsuma, għalkemm ċerti imperfezzjonijiet ħfief tal-qoxra li ma jaffettwawx il-kundizzjoni ġenerali tal-prodott, il-kwalità, il-preservazzjoni u l-konservazzjoni tiegħu fl-imballaġġ huma permessi skont il-limiti li ġejjin:
      
                  —
               
               
                  massimu ta’ cm2 (1) tas-superfiċje totali tal-prodott għall-imperfezzjonijiet ta’ forma tawwalija jew rettangolari. It-tolleranza masssima awtorizzata hija ta’ 2 cm2 u ma għandha qatt tkun iżjed minn 20 % tal-frotta. Fiż-żewġ każijiet, il-limiti differenti huma stabbiliti fl-istandards ta’ kwalità tal-Bord Regolatorju skont it-tip ta’ imperfezzjoni.
               
            
                  —
               
               
                  parti mis-superfiċje li tikkorrispondi għal ċirku b’dijametru massimu ta’ 1,5 cm għall-imperfezzjonijiet ta’ forma tonda. It-tolleranza masssima awtorizzata hija ta’ 2,5 cm2 u ma għandha qatt tkun iżjed minn 20 % tal-frotta. Fiż-żewġ każijiet, il-limiti differenti huma stabbiliti fl-istandards ta’ kwalità tal-Bord Regolatorju skont it-tip ta’ imperfezzjoni.”
               
            
   
      ANNESS II
      
         DOKUMENT UNIKU KKONSOLIDAT
      
      Ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1)
      
      
         “KAKI RIBERA DEL XÚQUER”
      
      Nru tal-KE: ES-PDO-0105-0114 - 1.4.2011
      
         IĠP ( ) DPO (X)
      
      1.   Isem
      
      “Kaki Ribera del Xúquer”
      2.   Stat Membru jew pajjiż terz
      
      Spanja
      3.   Deskrizzjoni tal-prodott agrikolu jew tal-oġġett tal-ikel
      
      3.1.   Tip ta’ prodott
      
      
               
                  Klassi 1.6.
               
               
                  Frott, ħaxix u ċereali, friski jew ipproċessati
               
            3.2.   Deskrizzjoni tal-prodott li għalih japplika l-isem fil-punt 1
      
      Il-frott tas-siġra tal-kaki (Diospyros kaki) tal-varjetà “Aħmar brillanti”, irid jiġi kkunsmat frisk. Il-frotta hija berry li ġeneralment tifforma mingħajr fertilizzazzjoni, proċess li jissejjaħ partenokarpja. Fil-fatt, peress li l-frotta ma tiġix mdakkra, din ma jkollix żerriegħa.
      Karatteristiċi tal-frotta: meta tinġabar tkun ta’ kulur isfar fl-oranġjo filwaqt li meta tkun misjura tkun ta’ kulur aħmar skur. Il-qoxra tinqala’ pjuttost faċilment u hija ta’ ħxuna medja. Il-laħma tinħass soda u tkun ta’ kulur isfar fl-oranġjo meta tinġabar u ta’ kulur aħmar skur meta tkun misjura. Sakemm issir, il-frotta tkun qarsa iżda maż-żmien tikseb togħma ħelwa. Meta tinqasam min-nofs il-frotta hija tonda filwaqt li meta tinqasam għat-tul din tkun kemxejn tawwalija.
      Għall-kunsinna, il-kaki jridu jiġu ppreżentati:
      
                  —
               
               
                  sħaħ,
               
            
                  —
               
               
                  bil-berkun u l-pedunkulu mwaħħlin,
               
            
                  —
               
               
                  mhux mimsusa (huwa eskluż il-frott li jkollu l-qoxra maqsuma jew imħassra),
               
            
                  —
               
               
                  nodfa, prattikament ħielsa minn kwalunkwe materja barranija viżibbli,
               
            
                  —
               
               
                  ħielsa minn umdità esterna mhux normali,
               
            
                  —
               
               
                  ħielsa minn kull riħa u/jew togħma barranija.
               
            Il-frott eliġibbli għad-denominazzjoni tal-oriġini jrid ikollu dijametru ta’ mill-inqas 61 mm.
      “Il-laħma tal-frotta ma għandix tkun maqsuma, għalkemm ċerti imperfezzjonijiet estetiċi ħfief tal-qoxra li ma jaffettwawx il-kundizzjoni ġenerali tal-prodott, il-kwalità, il-preservazzjoni u l-konservazzjoni tiegħu fl-imballaġġ huma permessi skont il-limiti li ġejjin:
      
                  —
               
               
                  massimu ta’ cm2 (1) tas-superfiċje totali tal-prodott għall-imperfezzjonijiet estetiċi ta’ forma tawwalija jew rettangolari (li ma jaffettwawx il-laħma tal-frotta). It-tolleranza masssima awtorizzata hija ta’ 2 cm2 u ma għandha qatt tkun iżjed minn 20 % tal-frotta. Fiż-żewġ każijiet, il-limiti differenti huma stabbiliti fl-istandards ta’ kwalità għad-denominazzjoni protetta tal-orġini “Kaki Ribera del Xúquer” skont it-tip ta’ imperfezzjoni.
               
            
                  —
               
               
                  Parti mis-superfiċje li tikkorrispondi għal ċirku b’dijametru massimu ta’ 1,5 cm għall-imperfezzjonijiet estetiċi ta’ forma tonda (li ma jaffettwawx il-laħma tal-frotta). It-tolleranza masssima awtorizzata hija ta’ 2,5 cm2 u ma għandha qatt tkun iżjed minn 20 % tal-frotta. Fiż-żewġ każijiet, il-limiti differenti huma stabbiliti fl-istandards ta’ kwalità għad-denominazzjoni tal-orġini “Kaki Ribera del Xúquer” skont it-tip ta’ imperfezzjoni.
               
            3.3.   Materja prima (għall-prodotti pproċessati biss)
      
      —
      3.4.   Għalf (għall-prodotti li ġejjin mill-annimali biss)
      
      —
      3.5.   Stadji speċifiċi tal-produzzjoni li għandhom iseħħu fiż-żona ġeografika identifikata
      
      L-istadji kollha tal-produzzjoni jridu jsiru fiż-żona ġeografika identifikata.
      3.6.   Regoli speċifiċi dwar it-tqattigħ, it-tħakkik, l-ippakkjar, eċċ.
      
      —
      3.7.   Regoli speċifiċi għat-tikkettar
      
      It-tikketti kummerċjali ta’ kull operatur jistgħu jiġu eżaminati mill-korp ta’ spezzjoni sabiex jiċċekkja li n-nomenklatura u l-logos tad-denominazzjoni protetta tal-orġini jkunu qed jintużaw tajjeb. It-tikketti jrid ikun fihom il-kliem “denominación de origen protegida ‘Kaki Ribera del Xúquer’ ”.
      4.   Definizzjoni fil-qosor taż-żona ġeografika
      
      Iż-żona ta’ produzzjoni tinkludi art bi kwalitajiet xierqa għal din il-kultivazzjoni fil-muniċipalitajiet li ġejjin: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón, li kollha kemm huma jiffurmaw parti mill-provinċja ta’ Valencia, fil-Komunità ta’ Valencia.
      F’din iż-żona, madwar 1 300 ettaru jintużaw għat-tkabbir tal-kaki.
      5.   Rabta maż-żona ġeografika
      
      5.1.   Speċifiċità taż-żona ġeografika
      
      
         Storja
      
      Is-siġra tal-kaki hija siġra tal-frott li tifforma parti mill-familja Ebenaceae. Din oriġinat fiċ-Ċina, fejn il-kultivazzjoni tagħha bdiet fis-seklu VIII. Il-kultivazzjoni tal-kaki kienet introdotta fl-Ewropa tal-Punent fit-tieni nofs tas-seklu XIX u dehret l-ewwel darba fi Spanja madwar l-1870. Illum, il-produzzjoni nazzjonali ta’ Spanja ssir fil-biċċa l-kbira fil-Komunità ta’ Valencia, fejn tinsab iż-żona protetta tad-denominazzjoni tal-oriġini “Kaki Ribera del Xúquer”. Fil-fatt, nofs il-produzzjoni kollha ta’ din il-frotta hija kkonċentrata f’din iż-żona.
      Il-kaki tal-varjetà “Aħmar brillanti” tfaċċa b’mod spontanju wara li żerriegħa ġiet miżrugħa fit-tarf ta’ art tal-muniċipalità ta’ Carlet. Snin wara, lejn l-1960, fil-muniċipalità ta’ Alcudia tlaqqam l-ewwel pjantaġġun omoġenju tal-kaki. Dan witta t-triq għall-iżvilupp mgħaġġel tal-varjetà fir-reġjun.
      
         Naturali
      
      Ir-Ribera del Xúquer huwa reġjun naturali tal-Provinċja ta’ Valencia. Huwa mdawwar b’wied kwaternarju kbir jew bi pjanura alluvjali li minnhom tgħaddi x-Xmara Júcar (Xúquer bil-Valenzjan) u t-tributarja tagħha, ix-Xmara Magro.
      Il-biċċa l-kbira tal-art agrikola tinsab fil-pjanura t’isfel fuq ix-xtut tax-Xmajjar Júcar u Magro, fejn il-ħamrija hija rikka u kompatta ħafna minħabba l-akkumulazzjoni tad-depożiti alluvjali mix-Xmara Júcar u t-tributarji tagħha li jinżlu minn reġjuni muntanjużi. Barra minn hekk, fil-parti l-baxxa tax-xaqliba tal-widien, fejn l-inklinazzjoni hija minima, hemm ħamrija kolluvjali ta’ kulur roża u mifruxa, li hija partikolarment tajba għall-kultivazzjoni intensiva.
      Il-muniċipalità tibbenefika minn klima moderata. It-temperatura mejda annwali hija ta’ 17 C, b’temperatura medja li tvarja bejn 9-10 C f’Jannar u 24-25 C f’Awwissu. It-temp imsaħħab mhuwiex frekwenti, u l-medja annwali ta’ xita kważi qatt ma tkun iktar minn 400 sa 500 mm. Barra dan, l-għoljiet tal-madwar jipproteġu l-għelejjel mill-ġlata, speċjalment fil-widien tributarji.
      5.2.   Speċifiċità tal-prodott
      
      Il-varjetà “Aħmar brillanti” hija varjetà nativa taż-żona. Din hija r-riżultat tal-bidla spontanja ta’ varjetà lokali oħra u għalhekk adattat ruħha perfettament għar-reġjun ta’ Ribera del Xúquer, fejn din l-għalla tiġi sfruttata b’mod ottimali.
      Il-kaki kkultivati fiż-żona protetta għandhom proporzjon akbar bejn it-tul u d-dijametru u l-forma tagħhom ġejja iktar għall-ponta. Il-“Kaki Ribera del Xúquer” jingħaraf mill-forma tiegħu li ġejja għall-ponta u li hija kemxejn iktar tawwalija minn normal, u mill-proporzjon akbar bejn it-tul u d-dijametru li jagħtu l-forma karatteristika tal-frott ikkultivat fiż-żona protetta. Barra minn hekk, dan il-frott huwa fil-medja akbar mill-frott ikkultivat f’żoni protetti oħra minħabba l-klima moderata u n-nuqqas ta’ temperaturi estremi.
      Il-“Kaki Ribera del Xúquer” għandu kulur karatteristiku ta’ aħmar skur u togħma ħelwa meta jkun misjur, li tinkiseb fi stadju iktar bikri minħabba l-kundizzjonijiet eżistenti fiż-żona. Il-frotta tista’ tinħasad ukoll qabel ma tkun misjura. Permezz tal-metodu li jintuża biex titneħħa t-togħma morra, huwa possibbli li l-frott jiġi kkumerċjalizzat meta l-laħma tiegħu tkun soda u ħelwa ħafna u jkun kiseb it-togħma tipika tal-kaki prodott fir-reġjun tar-Ribera del Xúquer.
      5.3.   Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)
      
      Jingħad li r-reġjun tar-Ribera del Xúquer huwa l-bidu tal-kaki tal-varjetà “Aħmar brillanti”, peress li hija ż-żona fejn nibtet din il-varjetà bħala riżultat ta’ bidla spontanja. Illum il-ġurnata, hija stabbilita sew fir-reġjun u fis-suq.
      Il-kundizzjonijiet partikolari tal-klima u tal-ħamrija fiż-żona ġeografika identifikata huma riflessi fil-karatteristiċi tal-kaki.
      Il-klima moderata minħabba l-viċinanza tal-Baħar Mediterran u l-art agrikola kolluvjali li tirriżulta mill-kanali tal-ilma ta’ Júcar u Magro li jdawru r-reġjun, jingħaqdu flimkien biex jagħtu lill-“Kaki Ribera del Xúquer” il-karatteristiċi distintivi ewlenin tiegħu, jiġifieri l-forma aktar tawwalija li twassal għal proporzjon akbar bejn it-tul u d-dijametru kif ukoll id-daqs akbar u l-kulur distint tiegħu meta jkun misjur.
      
         Referenza għall-pubblikazzjoni tal-ispeċifikazzjoni
      
      [L-Artikolu 5(7) tar-Regolament (KE) Nru 510/2006]
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  ĠU L 93, 31.3.2006, p. 12. Mibdul bir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (ĠU L 343, 14.12.2012, p. 1).